Шъыпкъэ, ащ къикIырэп литературабзэм ихэхъоныгъэ кIэмгуе диалект закъом епхыгъэу къыбгурыIоныр. Ащыгъум кIэмгуер диалект шъхьафэу къыхэгъэщыгъэныр ищыкIэгъэныеп. Диалект шъхьафэу зэрэщытым къыхэкIэу ащ ифонетикэ ыкIи играмматикэ шъуашэхэм ащыщхэр литературабзэм  ыштагъэхэп. Арышъ, нэмыкIырэ диалектхэм къахэкIырэ гущыIэхэми, фонетикэ ыкIи грамматикэ шъуашэхэми адыгэ литературабзэр къагъэбаи. Ащ фэдэ гущыIэхэу, шъуашэхэу ищыкIагъэу къыхахьэхэрэр нахьыбэ хъухэ къэс литературабзэр нахь бай хъущт, ахэр мыгъэфедагъэхэуи хъущтэп, ау литературабзэм ишапхъэхэм атетэу ащ фэдэ шъуашэхэр гъэпсыгъэнхэ фае.